Výzva Koordinačného centra VPN koordinačným výborom hnutia VPN a všetkým ľuďom, ktorým sa prieči násilie a demagógia z 26. 10. 1990
Citované podľa:
Verejnosť, 27. 10. 1990

Priatelia, 

opäť nastal čas zásadných rozhodnutí. 

Treba povedať jasné slovo: áno, alebo nie. Sme svedkami stupňovaného nátlaku, výziev, ktoré sa pokúšajú poprieť legitimitu našich predstaviteľov vo vláde a v parlamente, poprieť platnosť výsledkov prvých slobodných volieb po štyridsiatich dvoch rokoch, v ktorých slobodne a podľa svojho presvedčenia volilo vyše 90 percent obyvateľov Slovenska. 

Nezakrývajme podstatu veci - sme svedkami boja dvoch ciest. Na jednej strane demokratické sily a ľudia, ktorí odzvonili starému režimu a na strane druhej zjavná snaha rozbiť republiku, vyhrotiť národný a národnostný
problém a tým destabilizovať krajinu. Predstavitelia SR VPN a KC VPN v tejto súvislosti vyhlasujú:

Dňa 25. 10. slovenský parlament schválil zákon o slovenskom jazyku ako úradnom jazyku na celom území Slovenska. Televízia, rozhlas a niektoré noviny vytvorili taký obraz z tohto zhromaždenia, akoby ľudia pred budovou SNR reprezentovali všetkých Slovákov.

Stojíme pred radikálnou ekonomickou reformou. Riešime celý rad závažných sociálnych problémov a ktosi sa nám v tejto chvíli snaží podsunúť ďalší problém. Formuluje ho ako osudovú chvíľu slovenského národa, ako problém jeho znovuzjednotenia na národnom princípe. Vedomí si tejto hrozby sa dnes opäť stávame verejnosťou s malým „v“. Verejnosťou, ktorá v mene násilia vyzýva všetkých -rodičov, dôchodcov, pracujúcich, inteligenciu, ženy a študentov, aby ukázali postoj tejto väčšiny v konfrontácii s novým nebezpečenstvom.

Vyzývame ľudí v podnikoch, aby oddelili vôľu pokračovať v demokratickej ceste od totalitného, mocenského myslenia založeného na princípe „bez výnimky“. Zabráňte štrajkom, ktorým nejde o práva pracujúcich, ale majú slúžiť vodcom, zneužívajúcim národné cítenie ľudí a ich prirodzenú lásku k jazyku. Obraciame sa na novinárov, aby čestne odpovedali na otázku, čo znamená nezávislosť. Čo znamená zodpovednosť vo chvíli, keď už nejde o zákon, ale o spochybnenie slobodne zvolených reprezentantov, o eskaláciu emócií a politický boj.

Dokumenty